Karsten Nonbo (V), 2004-04-22:
Ja, det er jo svært at komme efter en velforberedt justitsminister, som man er enig med, så jeg skal ikke gennemgå det hele, som justitsministeren har gennemgået.
Jeg kunne godt tænke mig at starte med at svare på hr. Frode Sørensens to spørgsmål.
Hvis han ville stille dem til mig, så har jeg i hvert fald svaret.
Jeg tror rent faktisk, at TV 2 er bedre til at efterforske end politiet, for TV 2 behøver ikke at overholde retsplejeloven.
Det er politiet nødt til.
Derfor kan TV 2 med alle deres skjulte kameraer osv. lave efterforskning, som politiet ikke kan lave.
Til det andet spørgsmål om skiltningen ved motorveje kontra ved daginstitutioner, så er der jo den forskel, at på motorvej kører alle i samme retning, i hver sin side af vejen selvfølgelig, og det drejer sig kun om biler, og det gør det alt andet lige lettere at skilte dér, end det gør ved en daginstitution.
Her har man f.eks. et par villaveje
på hver side, man har en tilkørsel til affaldscontaineren og meget andet
Altså der er en skilteskov i forvejen.
Jeg er lige ved at sige, at hvis man skal nå at læse de skilte, der er omkring institutionerne, så behøver vi efterhånden ikke at foreslå en hastighed, der er lavere end 30 km/t., for så er man nødt til at gå længere ned bare for at nå at læse skiltene.
Til selve forslaget kan jeg ikke knytte ret meget mere end det, justitsministeren sagde.
Det er korrekt, som der blev sagt, at der er kommuner, som ikke har opfyldt at lave handlingsplanerne endnu. Jeg tror oven i købet, hvis jeg skal tilstå det, at min hjemkommune nok også hører til blandt de 63, der er nævnt.
Problemet er jo med de små kommuner, at der handler man nok uden at lave planer, ligesom der nok er andre kommuner, der laver planer uden at handle.
Og hvis vi påtvinger dem noget lige nu, så tror jeg, at de skal på den igen, hvis vi får den kommunalreform, som vi alle sammen mener at vi får. Selvfølgelig ville det være rart, hvis hver kommune kunne aflevere sin plan til den nye kommune, således at man havde en tre-fire planer, der kunne smeltes sammen til en.
Det ville der være meget godt og nyttigt i, for jeg ved, at med den størrelse min kommune har, har man i hvert fald ikke handleplaner for adfærd omkring lysregulering, for en sådan findes slet ikke i kommunen.
Så det er et spørgsmål om at passe de forskellige handleplaner sammen.
Så vil der alt andet lige være færre kommuner, der ikke har lavet handleplaner efter en kommunalreform.
Med hensyn til den lokale hastighedsgrænse er det især den, der gør, at vi fra Venstres side må sige nej til det beslutningsforslag, der hedder B 137.
Vi vil ikke være med til en systemtankegang, hvor man konsekvent siger 30 km/t. ved institutionerne.
Vi vil hellere have en skiltning, der er differentieret, en skiltning, der er der, fordi der er taget en individuel, seriøs vurdering af vejstrækning, sideveje og alt muligt andet.
Om så den er på 30, 40 eller 50 km/t., er ikke det afgørende.
Det afgørende er, at den er tilpasset de lokale forhold, der er på stedet.
Det er jo et hjælpemiddel, hvis en knallert er blevet stjålet; det er et hjælpemiddel til, at man kan anmelde den knallert, der kører ned gennem gågaden med en passager bagpå. Jeg tror, det var ovre i Horsens, man i går havde haft skærpet kontrol, hvor man havde konstateret omkring et halvt hundrede knallerter, der var ulovligt kørende.
Så der er noget at tage fat på, og det er så det, justitsministerens folk gør, politiet.
Ligesom ved det samråd, vi havde i formiddags, kan man vælge at sige, at nu har vi en aktiv justitsminister med et aktivt politi bag ved sig, som gør noget mere, og så konstaterer man flere lovovertrædelser.
Sådan vil det jo alt andet lige være, når vi har en handlekraftig justitsminister, der sætter handling bag ordene, så kommer der flere overtrædelser.
Det er ikke, fordi verden er blevet mere sort, end den hele tiden har været.
Det er bare en konstatering af, at når man leder efter noget, er der større chance for at finde det.
Om forskningen vil jeg sige: Det er ganske godt.
Jeg kunne godt tænke mig at bede justitsministeren om at tage indenrigsministeren lidt i hånden og så få fremmet den debat, der er om registreringen på skadestuer kontra politiets registrering, således at det bliver mere en undersøgelse af skadeskulturen, end det bliver en egentlig undersøgelse af trafikkulturen, for det er vel skaderne, vi skal reagere på med henblik på at gøre noget ved dem.
Det skulle være mine indledende bemærkninger her, hvor der både er rødt og gult lys, det grønne det findes ikke, kan jeg se.